…………………………

………………………… 2020 г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-ЖА ДЕСИСЛАВА ТАНЕВА** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****ДЕСИСЛАВА ТАНЕВА** |

**ДОКЛАД**

**от доц. д-р Янко Иванов – заместник-министър на земеделието, храните и горите**

**Относно:** Проект на Наредба за прилагане на националната програма за овладяване популацията на безстопанствените кучета на територията на Република България и за процедурите по нейното изпълнение, механизма на финансиране и отчетност

**УВАЖАЕМА ГОСПОЖО МИНИСТЪР,**

На основание чл. 40, ал. 2 от Закона за защита на животните (ЗЗЖ) внасям за одобрение проект на Наредба за прилагане на националната програма за овладяване популацията на безстопанствените кучета на територията на Република България и за процедурите по нейното изпълнение, механизма на финансиране и отчетност.

**Причини, които налагат приемането на акта**

Досегашната практика за прилагане на общински програми за овладяване на популацията от безстопанствените кучета не постигна задоволителни резултати. В страната се прилагаха различни методи, като липсваше добра координация и комуникация на институционално ниво. Изпълнението на програмите от общините беше изключително трудно и в повечето места частично. Това наложи необходимостта от въвеждането на един интегриран, цялостен, дългосрочен подход на национално ниво, целящ управление на съществуващите популации от безстопанствени животни.

В тази връзка на основание чл. 40, ал. 1 от Закона за защита на животните, Министерският съвет по предложение на министъра на земеделието, храните и горите прие с Решение № 136 от 14.03.2019 г. Национална програма за овладяване популацията на безстопанствените кучета на територията на страната.

Съгласно чл. 40а, ал. 1 от ЗЗЖ програмата се основава на следните принципи:

1. постигане на здравословна среда за гражданите на Република България и подобряване на хуманното отношение на животни;

2. управление и намаляване на популацията от безстопанствени кучета по ефективен начин чрез масова кастрация.

Националната програма очерта основни насоки за действие от страна на кметовете на общини, които следва да организират изпълнението ù, съгласно приета от съответния Общински съвет програма за изпълнение на националната програма и план за действие на общината.

**Цели**

Представеният проект на Наредба урежда реда за прилагане на Националната програма, изискванията към общинските програми и планове за изпълнение на Националната програма по чл. 40, ал. 3 от Закона за защита на животните и механизма на финансиране и отчетност.

Регламентирани са изискванията при извършване на преброяване на безстопанствените кучета от екипи, сформирани със заповед на кмета на съответната община, основни фактори, които следва да бъдат взети предвид при преброяването и реда за отчетност на извършеното преброяване. С цел осигуряване на публичност и достъпност на данните за гражданите и всички заинтересовани страни се изготвя протокол, който се публикува на интернет-страницата на съответната община, а обобщен доклад от протоколите на всички общините се изготвя от Българската агенция по безопасност на храните (БАБХ) и се публикува на сайта на агенцията.

Преброяването се извършва по методика, одобрена от кмета на общината, като може да се използва примерната методика за преброяване на безстопанствените кучета съгласно Националната програма. По този начин се цели подпомагане работата на местната административна власт, съгласуваност на техните действия и единен подход при овладяване популацията на безстопанствените кучета на територията на цялата страна.

В предложения проект на Наредба са разписани изискванията към дейностите по залавяне, кастрация, маркиране, ваксинация, обезпаразитяване и връщане по места на обработените безстопанствени кучета, които се изпълняват от кмета на общината или упълномощено от него длъжностно лице, в сътрудничество с организации за защита на животните. Чрез тях се цели овладяване и контрол на популацията на безстопанствените кучета, отново при спазване на изискванията за пълна публичност и отчетност на всички извършвани дейности, спазване на принципите за хуманно отношение към животните и защита на тяхното здраве и благосъстояние.

**Очаквани резултати от прилагането на акта**

Регламентирани са мерки за подпомагане изграждането на регионални приюти за безстопанствени кучета след обявено блокиране на раждаемостта на територията на цялата страна. Блокиране на раждаемостта се констатира, когато за последните две години, общините са представили отчети на БАБХ, че безстопанствените кучета на улицата във фертилна възраст са кастрирани, домашните кучета са регистрирани и редовно се провежда профилактика на върнатите по местообитание кучета.

Регионалните приюти отговарят на изискванията на глава IV, раздел I на Наредба № 41 от 2008 за изискванията към обекти, в които се отглеждат, развъждат и/или предлагат домашни любимци с цел търговия, към пансиони и приюти за животни (Обн., ДВ, бр. 1 от 2009 г.).

Мерките за контрол върху развъдниците, търговците на кучета, пазарите за животни, зоомагазините и собствениците на кучета, отглеждани като компаньони и други мерки се провеждат съгласно чл. 59 - 61 от Закона за защита на животните чрез извършване на проверки.

Проектът на нормативен акт предвижда провеждането на информационни кампании за гражданите с определена честота и форма на изпълнение с цел информираност и запознаване с действащото законодателство. По този начин ще се насърчи кастрацията на домашните и безстопанствените кучета, което от своя страна ще доведе до намаляване и контролиране на популацията на безстопанствените кучета, предпазване от зоонози (заболявания предавани от животните на хората) и промотиране на осиновяването им.

Към проекта на Наредба са включени четири броя приложения, касаещи подробно разписан процедурен план при залавяне и транспортиране на безстопанствените кучета, приемо-предавателен протокол и два броя информационни талони, които се попълват при залавяне, приемане и връщане на безстопанствените кучета на местата на залавяне и при извършване на ветеринарномедицинските дейности на животните. Приложенията имат за цел да дадат насоки и да улеснят в максимална степен работата на екипите по залавяне на безстопанствените кучета, както и да осигурят отчетност и прозрачност на извършваните дейности по националната програма.

Изпълнението на мерките по националната програма за овладяване популацията на безстопанствените кучета на територията на Република България се контролира от министъра на земеделието, храните и горите чрез БАБХ. Кметовете на общини организират изпълнението на програмите и плановете по чл. 40, ал. 3 от Закона за защита на животните като при неизпълнение на задълженията им се прилага чл. 69 от Закона за защита на животните.

На 23.04.2020 г. предложеният проект на Наредба е представен за предварителни обществени консултации по електронен път на десет неправителствени организации в областта на защитата на животните, Българския ветеринарен съюз, Национално сдружение на общините в Република България, Българска агенция по безопасност на храните, Министерство на финансите и др. Получените в определения 7-дневен срок целесъобразни бележки и предложения са приети.

**Анализ за съответствие с правото на Европейския съюз**

Проектът на нормативен акт не съдържа разпоредби, транспониращи актове на Европейския съюз, поради което не е приложена таблица за съответствие с правото на Европейския съюз.

**Финансови и други средства, необходими за прилагането на новата уредба**

Предложеният проект на акт не води до въздействие върху държавния бюджет и не са необходими допълнителни разходи/трансфери и други плащания.

Съгласно чл. 40б от Закона за защита на животните националната програма за овладяване популацията на безстопанствените кучета на територията на страната се финансира със средства от държавния бюджет, общинския бюджет, дарения от физически и юридически лица и международни програми и проекти.

**Информация за проведените обществени консултации**

Съгласно чл. 26, ал. 3 и 4 от Закона за нормативните актове проектът на Наредба и проектът на доклад (мотиви) са публикувани на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

В съответствие с чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения в резултат на проведената обществена консултация е публикувана на интернет страницата на Министерството на земеделието, храните и горите и на Портала за обществени консултации.

Проектът на Наредба за прилагане на националната програма за овладяване популацията на безстопанствените кучета на територията на Република България и за процедурите по нейното изпълнение, механизма на финансиране и отчетност е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМА ГОСПОЖО МИНИСТЪР,**

Във връзка с гореизложеното и на основание чл. 40, ал. 2 от Закона за защита на животните предлагам да издадете предложения проект на Наредба за прилагане на националната програма за овладяване популацията на безстопанствените кучета на територията на Република България и за процедурите по нейното изпълнение, механизма на финансиране и отчетност.

|  |  |
| --- | --- |
| **Приложениe:**  | 1. Проект на Наредба;
2. Справка за отразяване на становищата, постъпили при съгласуването на проекта на Наредба;
3. Справка за отразяване на постъпилите бележки и предложения от проведената обществена консултация;
4. Постъпилите становища.
 |

С уважение,

**ДОЦ. Д-Р ЯНКО ИВАНОВ**

*Заместник-министър на земеделието, храните и горите*